**#Fredagsgodter 4:**

**Et lys i mørket**

**Til Læreren**.

**Målgruppe:** Danskuddannelser, FVU trin 0 – 2., modtageklasser og lignende tilbud.

*Det er også en mulighed at udskære græskar, måske især for børn og unge (under opsyn!) og bruge arbejdsprocessen til at indlære sprog.*

Tidsforbrug til opgaverne: ca. 2 lektioner

Opgaver:

1. ordforråd til emnet
2. kort læseopgave med forståelsesspørgsmål.
3. instruktion i at skære et græskar ud til lampe

Grammatisk fokus: imperativer i instruktioner

Mål: At lære ordforråd om Halloween og om værktøjer til at skære græskarlamper, at læse og forstå en tekst. At læse og følge en instruktion og identificere imperativerne. At arbejde med verbets imperativ-form.

Opgaverne er lige til at printe og bruge.

Medbring karton til at lave ordkort på. En god størrelse til denne opgave er A6.

Læreren må selv vurdere, hvilke opgaver der passer til den enkelte klasse.

Ekstra: Send grupper ud for at tage billeder af græskar, hele såvel som udskårne. Lad kursisterne beskrive, hvad de ser og hvorhenne de ser det. Tal om andre former for udsmykning til Halloween = opbyg ordforråd.

Værsgo´ og

God fornøjelse☺

**Et lys i mørket**

**Ordforråd**

* Læs, forstå og systematiser ordene i ordklasser
* Skriv ordene på et ordkort.
* Skriv ordet på forsiden af kortet
* Skriv ordets betydning på bagsiden af kortet.
* Skriv ordets ordklasse, bøjning og udtale på bagsiden
* Skriv et eksempel med ordet

*NB: Det er vigtigt, at du skriver ordets betydning BAG PÅ kortet, ikke over ordet på forsiden. Det hjælper nemlig din hjerne til bedre at huske ordet.*

* Et græskar
* En roe
* At skære
* En udskæring
* Skarp
* At skrabe
* At tømme
* Et tusch
* En skabelon
* Levende lys
* At dyrke

**Obs!**

I gruppen eller på holdet kan I repetere ordene senere som *quiz og byt. Find en partner, træk et ord hos din partner, forklar ordet, byt ordkort. Find en ny partner osv.*

I kan også kategorisere ordene efter ordklasser og tale om bøjning af ordene i ordklasserne.

**Tekst: Et lys i mørket**

Læs teksten

Svar på spørgsmålene

Diskuter traditionen

Efteråret og vinteren er en mørk tid. Men i oktober måned bliver mørket lyst op foran mange hoveddøre. Den 31.10. fejrer vi Halloween med masser af orange græskarlamper og uhygge.

Halloween er ret nyt i Danmark. Først fra midt i 90’erne begyndte danskerne at fejre Halloween. Nu er det en stærk tradition for både børn og voksne.

Børn og voksne er fælles om at skære græskar ud til lamper. Man skærer uhyggelige ansigter eller andre motiver i græskarrene. Så sætter man lys i græskarrene. Græskarlamperne står tit ved hoveddøren.

Men hvordan skærer man et græskar ud til lampe?

Læs instruktionen på næste side☺

**Svar på spørgsmålene:**

1. Hvornår fejrer vi Halloween?
2. Er Halloween en gammel tradition i Danmark?
3. Hvor kan du læse om, hvordan man skærer en græskarlampe ud?
4. Har du prøvet at skære græskarlamper ud?
5. Er Halloween en tradition, dér hvor du kommer fra?
6. Hvad kan du bedst lide ved Halloween-traditionen? Hvorfor?
7. Hvad kan du ikke lide ved Halloween-traditionen? Hvorfor?

 **Skær en græskarlampe**

Instruktion

**Hvad skal du bruge?**

* Et græskar
* En tusch
* En skarp kniv
* En stor ske
* En skål
* Et lys
* Evt. en skabelon
* Evt. et glas til lyset
* Evt. Atamon

\*evt. = forkortelse af: eventuelt

1. Tegn en takket kant i toppen af græskarret med din tusch.
2. Skær langs den takkede kant i toppen af græskarret. Skær dybt.
3. Løft toppen af. Skær græskarkernerne væk. Gem toppen. Du skal bruge det til låg.
4. Tøm græskarret for kerner med skeen..
5. Tegn ansigtet med din tusch på græskarret. Brug evt. en skabelon. Find skabeloner på nettet.
6. Skær ansigtet ud. Begynd øverst med øjenbrynene.
7. Smør evt. græskarret indvendigt med Atamon. Så holder græskarret længere.
8. Sæt et lys i dit græskar. Sæt evt. lyset i et glas. Så blæser det ikke så nemt ud.
9. Nyd dit arbejde☺

I instruktioner bruger vi tit verber i imperativ.

Marker alle verberne i imperativ og bøj verberne i de 4 hovedtider.

Læs andre instruktioner og læg mærke til imperativerne.

Prøv at lave instruktioner selv.

Her har du to links om græskar:

* Link til opskrift på græskarsuppe: <https://www.arla.dk/opskrifter/graskarsuppe/>
* Link til video om at skære græskar ud til lamper <https://www.youtube.com/watch?v=gJKrGdHDKys>